Texte établi, à défaut de A, actuellement inconsultable, d’après B C D E F a. IN NOMINE SANCTĘ ET INDIVIDUĘ TRINITATIS, ROTBERTUS* DIVINA FAVENTE CLEMENTIA FRANCORUM REX, OMNIBUS XPISTI FIDELIBUS PRAESENTIBUS scilicet ac futuris notum fieri volumus qualiter Letbaldus, miles, nostram adierit clementiam, consensu et interventu Ottonis* comitis, necnon et Walterii*, episcopi Augustidunensis, petens benignitate nostra concedi ac regali auctoritate firmari quandam donationem quam, pro remedio animę suę, Deo sanctique Benigni monasterio, apud castrum Divion, ubi praeesse videtur venerabilis abba Willelmus, conferre deliberavit, ex rebus sibi jure hęreditario sive militari beneficio, quas suis a progenitoribus nunc usque justa successione adquisitas visus est possedisse, quatinus monachos ad serviendum Deo prędictus abba successoresque ejus constituant in loco qui dicitur Puteolus, ubi sita est ęcclesia in honore beati Petri, apostolorum principis: quam ęcclesiam cum suis pertinentiis, quoniam ad publicum jus pertinere videtur, dilectissimi fidelis nostri comitis jam dicti Ottonis precibus annuentes, concedimus regali auctoritate ad votum praefati militis Letbaldi in perpetuam possessionem atque largimur beati Benigni coenobio rectoribusque ejus jure firmissimo, in comitatu ergo Belnensi, secus fluvium qui dicitur Duina, quo sita est, seu in aliis quibuscumque locis, cum terris dominicatis, mansis, campis, pratis, pascuis, silvis, aquis aquarumque decursibus, piscariis, exitibus et reditibus, consuetudinariisque exactionibus, ad praefatam ęcclesiam quaeque pertinere videntur, sive cultum horum quid sit, sive incultum, totum in integrum, pręlibato monasterio concedentes, regali decernimus auctoritate, ut quicquid praefatus miles seu quisque in tota regni nostri amplitudine, de proprii juris reditibus, jam dictę sancti Petri ęcclesię deinceps adiciendo largitus fuerit, sine contradictione cujuscumque ducis, episcopi, comitis, vicecomitis magnę parvęque personę diversę dignitatis vel officii, rectores jamdicti Divionensis monasterii libere teneant, possideant, justoque disponant arbitrio. Si quis autem, quod absit, hujus nostri praecepti violator extiterit, sciat se compositurum auri optimi libras .XXX., medietatem camerę nostrę et medietatem eidem monasterio ejusque rectoribus. Et, ut hoc verius credatur diligentiusque ab omnibus observetur, manu propria corroborantes, sigillo nostro subtus insigniri jussimus. Actum publice supra Mosam, apud regale colloquium gloriosissimi regis Rotberti atque Heinrici regis serenissimi, anno ab incarnatione Domini nostri Jesu Xpisti, M VI, indictione .IIII., regnante eodem rege Rotberto illustrissimo anno XVIIII. (Locus sigilli impressi). (Monogramma) Ego Franco*, cancellarius sacri palatii, subscripsi.